CELEX: 32019D1181
Language: sk
Date: 2019-07-08 00:00:00
Title: Rozhodnutie Rady (EÚ) 2019/1181 z 8. júla 2019 o usmerneniach pre politiky zamestnanosti členských štátov

11.7.2019   
               
               
                  SK
               
               
                  Úradný vestník Európskej únie
               
               
                  L 185/44
               
            
         ROZHODNUTIE RADY (EÚ) 2019/1181
         z 8. júla 2019
         o usmerneniach pre politiky zamestnanosti členských štátov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 148 ods. 2,
         so zreteľom na návrh Európskej komisie,
         so zreteľom na stanovisko Európskeho parlamentu (1),
         so zreteľom na stanovisko Európskeho hospodárskeho a sociálneho výboru (2),
         po porade s Výborom regiónov,
         so zreteľom na stanovisko Výboru pre zamestnanosť (3),
         keďže:
         
                     (1)
                  
                  
                     Členské štáty a Únia majú pracovať na rozvoji koordinovanej stratégie zamestnanosti so zameraním najmä na podporu kvalifikovanej, vyškolenej a pružnej pracovnej sily, ako aj na pracovné trhy, ktoré reagujú na hospodárske zmeny v záujme dosiahnutia cieľov plnej zamestnanosti a sociálneho pokroku stanovených v článku 3 Zmluvy o Európskej únii.
                  
               
                     (2)
                  
                  
                     Únia v súlade so Zmluvou o fungovaní Európskej únie (ZFEÚ) vypracovala a vykonáva nástroje na koordináciu politík v oblasti fiškálnych, makroekonomických a štrukturálnych politík. Súčasťou takýchto nástrojov sú tieto usmernenia pre politiky zamestnanosti členských štátov stanovené v prílohe rozhodnutia Rady (EÚ) 2018/1215 (4) (ďalej len „usmernenia pre zamestnanosť“) a hlavné smery hospodárskych politík členských štátov a Únie stanovené v odporúčaní Rady (EÚ) 2015/1184 (5), ktoré spolu tvoria integrované usmernenia na vykonávanie stratégie Európa 2020 (ďalej len „integrované usmernenia“). Majú usmerňovať vykonávanie politiky v členských štátoch a v Únii a odrážať pritom vzájomnú prepojenosť medzi členskými štátmi. Výsledný súbor koordinovaných politík a reforiem Únie a vnútroštátnych politík a reforiem by mal byť vhodnou kombináciou hospodárskych a sociálnych politík, ktorá by mala priniesť pozitívne účinky presahovania.
                  
               
                     (3)
                  
                  
                     Európsky semester spája rôzne nástroje do zastrešujúceho rámca pre integrovaný viacstranný dohľad nad hospodárskymi, rozpočtovými, sociálnymi politikami a politikami zamestnanosti a je zameraný na dosiahnutie cieľov stratégie Európa 2020 vrátane cieľov v oblasti zamestnanosti, vzdelávania a znižovania chudoby, ako sa stanovuje v rozhodnutí Rady 2010/707/EÚ (6). Európsky semester sa popri tom, ako podporoval ciele politiky zamerané na posilnenie investícií, uskutočňovanie štrukturálnych reforiem a zabezpečenie zodpovedných fiškálnych politík, od roku 2015 neustále posilňoval a zjednodušoval. Posilnilo sa najmä jeho zameranie na zamestnanosť a sociálne veci a zintenzívnil sa dialóg s členskými štátmi, so sociálnymi partnermi a s občianskou spoločnosťou.
                  
               
                     (4)
                  
                  
                     Európsky parlament, Rada a Komisia podpísali v novembri 2017 medziinštitucionálne vyhlásenie o Európskom pilieri sociálnych práv, v ktorom sa stanovuje dvadsať kľúčových zásad a práv na podporu dobre fungujúcich a spravodlivých trhov práce a systémov sociálneho zabezpečenia. Európsky pilier sociálnych práv predstavuje referenčný rámec na monitorovanie výkonnosti členských štátov v oblasti zamestnanosti a sociálnych vecí na podporu reforiem na vnútroštátnej úrovni a na usmernenie obnoveného procesu konvergencie v celej Únii.
                  
               
                     (5)
                  
                  
                     Integrované usmernenia by mali byť základom odporúčaní pre jednotlivé krajiny, ktoré môže Rada adresovať členským štátom. Členské štáty by pri vykonávaní usmernení pre zamestnanosť mali plne využívať podporu z Európskeho sociálneho fondu a iných fondov Únie. Hoci sú integrované usmernenia adresované členským štátom a Únii, usmernenia pre zamestnanosť by sa mali vykonávať v partnerstve so všetkými vnútroštátnymi, regionálnymi a miestnymi orgánmi, v úzkej spolupráci s parlamentmi, ako aj so sociálnymi partnermi a zástupcami občianskej spoločnosti.
                  
               
                     (6)
                  
                  
                     Výbor pre zamestnanosť a Výbor pre sociálnu ochranu by mali monitorovať vykonávanie príslušných politík so zreteľom na usmernenia pre zamestnanosť a v súlade so svojím príslušným mandátom vyplývajúcim zo ZFEÚ. Uvedené výbory a iné prípravné orgány Rady zapojené do koordinácie hospodárskych a sociálnych politík by mali úzko spolupracovať. Malo by sa pokračovať v dialógu o politike medzi Európskym parlamentom, Radou a Komisiou, najmä pokiaľ ide o usmernenia pre zamestnanosť.
                  
               
                     (7)
                  
                  
                     S Výborom pre sociálnu ochranu sa konzultovalo.
                  
               
                     (8)
                  
                  
                     Usmernenia pre zamestnanosť by mali zostať nezmenené, aby sa zabezpečilo ich vykonávanie. Na základe posúdenia vývoja na pracovných trhoch a sociálnej situácie od prijatia usmernení pre zamestnanosť v roku 2018 sa rozhodlo, že nie je potrebná žiadna aktualizácia. Dôvody prijatia usmernení pre zamestnanosť v roku 2018 platia naďalej, preto by sa uvedené usmernenia mali zachovať,
                  
               PRIJALA TOTO ROZHODNUTIE:
         
            Článok 1
            Usmernenia pre politiky zamestnanosti členských štátov, ktoré sú stanovené v prílohe k rozhodnutiu (EÚ) 2018/1215, ostávajú zachované na rok 2019 a členské štáty ich zohľadnia vo svojich politikách zamestnanosti a v programoch reforiem.
         
         
            Článok 2
            Toto rozhodnutie je určené členským štátom.
         
         
            V Bruseli 8. júla 2019
            
               
                  Za Radu
               
               
                  predsedníčka
               
               A.-K. PEKONEN
            
         
         
            (1)  Stanovisko z 18. marca 2019 (zatiaľ neuverejnené v úradnom vestníku).
         
            (2)  Stanovisko z 20. júna 2019 (zatiaľ neuverejnené v úradnom vestníku).
         
            (3)  Stanovisko z 29. apríla 2019 (zatiaľ neuverejnené v úradnom vestníku).
         
            (4)  Rozhodnutie Rady (EÚ) 2018/1215 zo 16. júla 2018 o usmerneniach pre politiky zamestnanosti členských štátov (Ú. v. EÚ L 224, 5.9.2018, s. 4).
         
            (5)  Odporúčanie Rady (EÚ) 2015/1184 zo 14. júla 2015 o hlavných smeroch hospodárskych politík členských štátov a Európskej únie (Ú. v. EÚ L 192, 18.7.2015, s. 27).
         
            (6)  Rozhodnutie Rady 2010/707/EÚ z 21. októbra 2010 o usmerneniach pre politiky zamestnanosti členských štátov (Ú. v. EÚ L 308, 24.11.2010, s. 46).